Document ID: 31988R1936

*****
ΚΑΝΟΝΙΣΜΟΣ (ΕΟΚ) αριθ. 1936/88 ΤΗΣ ΕΠΙΤΡΟΠΗΣ
της 1ης Ιουλίου 1988
για συντηρητικά μέτρα στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 5 και 155,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 3905/87 (2),
Εκτιμώντας:
ότι, βάσει του άρθρου 3 παράγραφος 1 του κανονισμού (ΕΟΚ) αριθ. 805/68, θα πρέπει να καθορίζεται ετησίως, πριν από την αρχή της περιόδου εμπορίας, μια τιμή προσανατολισμού για τα χονδρά βοοειδή καθώς και μια τιμή παρεμβάσεως για την εφαρμογή των οργανισμών παρεμβάσεως· ότι η περίοδος εμπορίας 1987/88, που παρατάθηκε από τον κανονισμό (ΕΟΚ) αριθ. 1412/88 (3), λήγει στις 3 Ιουνίου 1988· ότι η Επιτροπή υπέβαλε στο Συμβούλιο τις κατάλληλες προτάσεις που αποσκοπούν στον καθορισμό των τιμών για την περίοδο 1988/89 και για την τροποποίηση του καθεστώτος παρεμβάσεως· ότι, παρά τις προσπάθειες που ανελήφθησαν από την Επιτροπή, το Συμβούλιο μέχρι σήμερα δεν ενέκρινε τις προαναφερθείσες τιμές για την περίοδο εμπορίας 1988/89 την τροποποίηση του καθεστώτος παρεμβάσεως· ότι η Επιτροπή, σε εφαρμογή των εντολών που της έχουν ανατεθεί από τη συνθήκη, οδηγείται να λάβει τα απαραίτητα συντηρητικά μέτρα για να εξασφαλιστεί η συνέχεια στη λειτουργία της κοινής γεωργικής πολιτικής στον τομέα του βείου κρέατος· ότι τα μέτρα αυτά λαμβάνονται συντηρητικά και δεν προδικάζουν τις μεταγενέστερες αποφάσεις που θα ληφθούν από το Συμβούλιο γι' αυτή την ίδια περίοδο 1988/89·
ότι, βάσει των συντηρητικών αυτών μέτρων, θα πρέπει να εξασφαλιστεί η συνέχιση αφενός μεν του καθεστώτος των εισαγωγών και αφετέρου του καθεστώτος των παρεμβάσεων· ότι, για τον υπολογισμό των εισφορών κατά την εισαγωγή, θα πρέπει να διατηρηθεί το επίπεδο της τιμής προσανατολισμού για τα χονδρά βοοειδή που καθορίστηκε από το Συμβούλιο για την περίοδο εμπορίας 1987/88· ότι, όσον αφορά το καθεστώς παρεμβάσεως, θα πρέπει να διατηρείται το επίπεδο της τιμής παρεμβάσεως που καθορίστηκε από το Συμβούλιο για την περίοδο 1987/88·
ότι, εξάλλου, η πρόταση της Επιτροπής για τροποποίηση του καθεστώτος παρεμβάσεως είναι φύσεως ώστε να προκαλέσει μείωση του επιπέδου της στηρίξεως της αγοράς· ότι η πρόταση αυτή είναι γνωστή στους εμπορευομένους, και από μερικούς μήνες διαπιστώθηκε μια τάση αυξήσεως των προσφορών στην παρέμβαση·
ότι, λόγω απουσίας αποφάσεως του Συμβουλίου, παρά την ύπαρξη μιας μεγάλης πλειοψηφίας υπέρ της προτάσεως της Επιτροπής, υπάρχει ο κίνδυνος σημαντικής αυξήσεως των προσφορών στην παρέμβαση· ότι, αναμένοντας μια απόφαση του Συμβουλίου και προκειμένου να αποφευχθούν επιζήμιες διαταραχές για τη διαχείριση του τομέα καθώς και ανεπιθύμητες δαπάνες, είναι αναγκαίο συντηρητικά να εφαρμοστούν χωρίς καθυστέρηση τα εν λόγω μέτρα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ποσό που θα ληφθεί υπόψη ως τιμή προσανατολισμού των χονδρών βοοειδών για την εφαρμογή των εισφορών κατά την εισαγωγή, είναι η τιμή προσανατολισμού που καθορίστηκε από τον κανονισμό (ΕΟΚ) αριθ. 1891/87 (4) για την περίοδο εμπορίας 1987/88, ήτοι 205,02 ECU ανά 100 χιλιόγραμμα ζωντανού βάρους·
Άρθρο 2
Το ποσό που θα ληφθεί υπόψη ως τιμή προσανατολισμού, που αναφέρεται στο άρθρο 6 παράγραφος 1 δεύτερο εδάφιο του κανονισμού (ΕΟΚ) αριθ. 805/68, για την εφαρμογή των μηχανισμών παρεμβάσεως, καθορίζεται για τα σφάγια των αρσενικών ζώων της ποιότητας R3 της κλίμακας της κοινοτικής κατατάξεως που καθορίστηκε από τον κανονισμό (ΕΟΚ) αριθ. 1208/81 (5) σε 344 ECU ανά 100 χιλιόγραμμα βάρους σφαγίου.
Άρθρο 3
Οι δύο ακόλουθες ρήτρες σχετικά με τον καθορισμό της τιμής αγοράς στην παρέμβαση που προβλέπονται στο άρθρο 6α παράγραφος 4 του κανονισμού (ΕΟΚ) αριθ. 805/68:
i) προσαύξηση της τιμής αγοράς κατά 2,5 % της τιμής παρεμβάσεως εκφρασμένη στο στάδιο του σφαγμένου ζώου για την ποιότητα R3·
ii) τιμή αγοράς όχι μικρότερη από την υψηλότερη μέση τιμή της αγοράς που λαμβάνεται υπόψη για τον υπολογισμό του σταθμισμένου μέσου όρου,
εφαρμόζονται με την επιφύλαξη των εξής διατάξεων:
- όταν ο σταθμισμένος μέσος όρος των τιμών της αγοράς που αναφέρεται στο πρώτο εδάφιο είναι μεγαλύτερος από το 82 % της τιμής παρεμβάσεως, μπορούν να μην εφαρμοστούν οι δύο ρήτρες που αναφέρονται στα σημεία i) και ii)·
- όταν αυτός ο μέσος όρος είναι μικρότερος ή ίσος από το 82 % και μεγαλύτερος από το 78 % της τιμής παρεμβάσεως, μπορεί να μην εφαρμοστεί η ρήτρα που αναφέρεται στο σημείο ii)·
- όταν αυτός ο μέσος όρος είναι μικρότερος ή ίσος από το 78 % της τιμής παρεμβάσεως εφαρμόζονται οι εν λόγω ρήτρες, αλλά η προσαύξηση που εισάγεται για τη ρήτρα που αναφέρεται στο σημείο ii) μπορεί να καθοριστεί σε 4 % κατ' ανώτατο όριο της τιμής παρεμβάσεως.
Άρθρο 4
Ο παρών κανονισμός αρχίζει να ισχύει στις 4 Ιουλίου 1988.
Οι διατάξεις του παρόντος κανονισμού εφαρμόζονται με την επιφύλαξη των αποφάσεων που θα θεσπιστούν ενδεχομένως μεταγενέστερα από το Συμβούλιο για την περίοδο εμπορίας 1988/89.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Ιουλίου 1988.

Labels: 2
6